Groot skrywer besoek Groot-Brakrivier | George Herald
Groot skrywer besoek Groot-Brakrivier
Christine Barkhuizen le Roux (links) saam met 'n Nederlandse leser.
GROOT-BRAKRIVIER NUUS - Christine Barkhuizen le Roux, wat bekendheid verwerf het met haar debuutroman, Padmaker, wat in 2010 verskyn het, besoek Groot-Brakrivier op Maandag 14 Maart op uitnodiging van die plaaslike leeskring.
Dié roman is deur leserskringlede aangewys as een van die beste 100 boeke sedert die ontstaan van die leserskring. Dit is ook in 2011 op RSG voorgelees.
Christine het reeds in 2000 as digter gedebuteer met haar bundel dimensie wat gunstig ontvang is. Dit is opgevolg deur die bundel roset, wat reeds drie herdrukke beleef het en ook in Nederlands vertaal is. Haar derde en jongste digbundel, skynskadu, het in Mei 2015 verskyn.
Sy gaan 'n bekendstelling van hierdie bundel by die Woordfees op Stellenbosch lewer en skynskadu sal ook op Groot-Brakrivier bespreek word.
Sy sal ook na ander aspekte van haar skryfwerk verwys en na haar vertaling van die Nederlandse roman, De Buitenkant van Meneer Jules deur Diane Broeckhoven.
Christine het 'n besondere verband met die Nederlande en Nederlandse letterkunde. Die digbundel skynskadu is dan ook in Sepember verlede jaar by die Universiteit van Leuven bekendgestel, asook by verskeie ander venues in Nederland en Vlaandere.
Christine is ook 'n bedrewe kortverhaalskrywer, wat veral erkenning en lof ontvang het vir haar kortverhaal, 'n Persiese Sprokie. Haar prosadebuut kortverhale, Waar koek en wyn ontbreek, het in 2006 verskyn. Dit is opgevolg deur 'n tweede kortverhaalbundel, Wat die oog gesien het.
Haar tweede roman, Getuie, is eweneens op RSG voorgelees in 2013, nieteenstaande omstredenheid daaroor uit die geledere van die Jehova se Getuies.
Haar derde roman met die werktitel, Drieklawerblaar sal na verwagting in Augustus vanjaar verskyn.
Haar besoek aan Groot-Brakrivier belowe om 'n uiters interessante en boeiende oggend op te lewer, veral vir poësieliefhebbers.
Sy het onderneem om eksemplare van al haar publikasies saam te bring wat te koop sal wees teen weggee pryse.
Die byeenkoms begin om 10:00 by Black Vanilla (oorkant die dorpsbiblioteek) in Groot-Brakrivier. Die koste is R40 en sluit tee in.
Bepreek by Marie 082 376 6503 of Etty 083 501 0845.
'Ons bring jou die nuutste Groot-Brakrivier, Tuinroete nuus'
Posted on: 13:23 Tue, 01 March 2016